Jong boer by plaashek oorval, ontvoerArgieffoto: Nico Strydom ŉ Jong boer is Maandag by ŉ plaashek oorval waarna hy in sy huis ingedwing en toe ontvoer is. Die 30-jarige boer het omstreeks Maandag 19:10 by die plaas in Heidelberg in Gauteng aangekom nadat hy by die gimnasium was. Hy is by die plaashek deur vyf mans oorval, het kapt. Kay Makhubele, polisiewoordvoerder, gesê. Die verdagtes het ŉ vuurwapen op die boer gerig en hom in sy huis ingedwing. “Die verdagtes het die huis geplunder en verskeie items, waaronder drie vuurwapens, klere en horlosies in die boer se bakkie gelaai.” Volgens Makhubele het die verdagtes die boer in sy Toyota Hilux-bakkie ingedwing en hom sowat 5 km verder afgelaai. “Die boer het terug na die plaas gehardloop voor hy hulp ontbied het,” het Makhubele gesê. Die bakkie is later in Nigel met van die gesteelde goedere teruggevind. Die verdagtes het ook die boer se bankkaarte en kontant gesteel en later R1 400 uit sy bankrekening onttrek. Makhubele het gesê die verdagtes is tussen 20 en 30 jaar oud en het Zoeloe gepraat. Niemand is nog in hegtenis geneem in verband met die voorval nie. Enigiemand met inligting oor die voorval word versoek om die Heidelberg SAPD te bel by 016 341 0343/61 of Stop Misdaad by 08600 10111.